- რუსეთს ერთადერთი მიზანი აქვს - გააჩინოს ცეცხლი ყველგან, სადაც ხელი მიუწვდება, რათა როგორმე თავისი დამშეული მოსახლეობის ყურადღება ახალ-ახალ სამხედრო თუ სამშვიდობო ოპერაციებზე გადაიტანოს. ვიდრე რუსეთი ასეთი არაპროგნოზირებადი სახელმწიფოა, საფრთხე მუდამ იქნება, მაგრამ უფრო საშიში იქნებოდა, რუსეთს საქართველოს დაყოლიება და აფხაზეთის გავლით რკინიგზის ამოქმედება რომ მოეხერხებინა. მაშინ ძალიან გაჭირდებოდა იმ ტვირთების გაკონტროლება, რასაც რუსეთი სომხეთში გაგზავნიდა და საქართველო მძიმე მდგომარეობაში აღმოჩნდებოდა. მადლობა ღმერთს, ეს არ მოხდა და იმედია, არც მომავალში მოხდება. სომხეთ-აზერბაიჯანის ომი თუ დაიწყო, საქართველომ საგანგებო ზომები უნდა მიიღოს! ვფიქრობ, ლარსში უნდა გამოცხადდეს საგანგებო მდგომარეობა და ტვირთები, რუს მებაჟეებთან ერთად, სამი სამხრეთკავკასიური ქვეყნის მებაჟეებმაც შეამოწმონ, რათა პროვოკაციები თავიდან ავირიდოთ. რაც შეეხება საჰარეო სივრცეს, აქ ვითარებას მხოლოდ ერთი ქვეყანა არ არეგულირებს, ეს არის საერთაშორისო გარიგება და ვინც მას არღვევს, უმკაცრეს სანქციებს უწესებენ. როგორც ვთქვი, არავის უნდა მივცეთ უფლება, ჩვენი საჰაერო თუ სახმელეთო სივრცე გამოიყენოს და ამ კონფლიქტში ჩაგვითრიოს.